钦定古今图书集成/明伦汇编/官常典/第637卷 > 王诏
## 钦定古今图书集成/明伦汇编/官常典/第637卷 > 王诏

按《明外史循吏传》：“诏字孟宣，历城人。由乡举为定州
知州。州畿内地，且近边，征发旁午，号难理。诏有才谞，
诸务就绪，乃更约法，开示诚信，未几，釐弊殆尽。久之，
犷犴息，政化大行。蜀生道其境者，遗橐装百金，诉于
诏。诏曰：‘第往，当有为汝守者’。往则果见一人守之。生
曰：‘感君盛德，何不携而去’？守者曰：‘人有弃子于道者，
我侯不忍为流涕活之，我忍攫金致君流落于侯之
境哉’？”卒还之。御史来按部，猝入狱，见止二囚，深嗟异。
注上考州田多污莱，民贫不能市牛，为仿武侯木牛
用法，以耕力得半牛。治州三岁，迁开封府同知。